b'\n_START_ARTICLE_\nBorgulfsen\n_START_PARAGRAPH_\nBorgulfsen (f\xc3\xb8rst kjent som Nattredaksjonen) er et norsk humoristisk underholdningsprogram som gikk p\xc3\xa5 NRK Radio fra 1982 til 1997. Programmet ble ledet av Knut Borge og Torkjell Berulfsen (herav navnet). _NEWLINE_Programmet ble sendt p\xc3\xa5 fredagskvelden fra kl. 23.00 til kl. 01.00 og bestod av flere faste innslag, herunder Riksg\xc3\xa5tto og Upper Ten. Sistnevnte var en ranking hvor de mest profilerte personer i media ble beh\xc3\xb8rig kommentert for sine bravader i uken som var g\xc3\xa5tt. _NEWLINE_Programmet ble sendt i perioden 1982 (Nattredaksjonen) fram til januar 1997._NEWLINE_Programlederne har ogs\xc3\xa5 dukket opp i p\xc3\xa5skesammenheng som "Borgulfs\xc3\xa6ter Fjellstue" etter 1997._NEWLINE_Programmet ble sendt i reprise p\xc3\xa5 NRK Gull (DAB-kanal) h\xc3\xb8sten og vinteren 2008/2009.\n_START_SECTION_\nRiksg\xc3\xa5tto\n_START_PARAGRAPH_\nRiksg\xc3\xa5tto var en fast spalte i programmet. Denne delen var en humoristisk parodi p\xc3\xa5 gjetteprogrammer med sterkt absurd tilsnitt. Spalten ble ledet av Knut Borge og Morten M, dessuten deltok som regel Ragnar \xc2\xabJoker\xc2\xbb Pedersen._NEWLINE_Spalten hadde en fast oppbygging med velkommenmelding fra de to programlederne som opplyste om at de opererte med et mandat fra G\xc3\xa5teinstituttet i en tysk by som skiftet navn fra gang til gang, s\xc3\xa5 gikk de gjennom premielisten som gjerne besto av gjeddedempere, fillepellere, sn\xc3\xb8rrkatter og pingvinslynger, deretter ba de lyttere om \xc3\xa5 hente \xc2\xabtapir, kopimaskin, banan og appelsin\xc2\xbb mens de \xc2\xabspiller en hyggelig plate\xc2\xbb; denne platen varte rundt 5 sekunder og besto av skriking. Deretter ble selve g\xc3\xa5ten sendt. Denne ble nesten alltid introdusert av Knut Borge som hylte h\xc3\xb8yt: \xc2\xabG\xc3\xa5\xc3\xa5\xc3\xa5\xc3\xa5\xc3\xa5\xc3\xa5\xc3\xa5\xc3\xa5ta!\xc2\xbb._NEWLINE_Denne g\xc3\xa5ten bestod som regel av en situasjon der de to programlederne foretok seg noe kryptisk \xc3\xa0 la dette: En person g\xc3\xa5r til banken for \xc3\xa5 ta ut penger. N\xc3\xa5r han kommer frem m\xc3\xb8tes han av en vakt som sl\xc3\xa5r ham ned og sier at han kan leies. L\xc3\xb8sningen viser seg \xc3\xa5 v\xc3\xa6re: \xc2\xabBankbokser til leie\xc2\xbb. Andre eksempler p\xc3\xa5 g\xc3\xa5ter er at de to herrene unders\xc3\xb8ker en dukke som ser ut som Bjartmar Gjerde og finner ut at det er noe som er l\xc3\xb8snet inne i dukken. Dette blir til \xc2\xabDet er noe i Gjerde\xc2\xbb. Et tredje eksempel: de to herrene sitter p\xc3\xa5 en veikro og er sjokkert over en rastafarianer som bestiller porsjon etter porsjon med middagsmat. Svar: \xc2\xabHan f\xc3\xa5r aldri rasta f\xc3\xa6ri`\xc2\xbb._NEWLINE_Imidlertid, f\xc3\xb8r vi f\xc3\xa5r vite dette svaret opplyser Knut Borge alltid om at \xc2\xabdet ringer aldri noen inn s\xc3\xa5 derfor tilfaller premiene oss!\xc2\xbb Etter at han sier dette ringer alltid Ragnar Pedersen inn og sier \xc2\xabHei, det er meg!\xc2\xbb Deretter gjetter han p\xc3\xa5 g\xc3\xa5ten, imidlertid gjetter han alltid feil og samtalen blir brutt. Deretter ler programlederne h\xc3\xb8yt og sinnssykt mens de gotter seg over det faktum at innringeren svarte feil. S\xc3\xa5 f\xc3\xa5r lytterne vite svaret, gjerne mens det fortelles at det er rart at ingen klarte det for det "var jo s\xc3\xa5 lett". S\xc3\xa5 avrundes spalten. Hele sendingen var preget av skriking, pesing, sn\xc3\xb8fting og underlige lyder, gjerne ledsaget av utsagn som \xc2\xabS\xc3\xa5 tok hu tak i skj\xc3\xb8rtet p\xc3\xa5 meg\xc2\xbb, \xc2\xabDet er s\xc3\xa5 mye luft!\xc2\xbb og \xc2\xabVar det feil bak?\xc2\xbb.'